**Senter mot antisemittisme** (**SMA**, tidligere kjent som **Norsk Israelsenter for Israel og mot antisemittisme** [**NIS**, eller bare 
**Norsk Israelsenter**]) er en ideell og uavhengig stiftelse grunnlagt av Erez Uriely og Rachel Suissa (som er daglig leder). 

SMA har som formål å arbeide for å gi saklig og balansert informasjon om jødenes og Israels situasjon og om forholdene i Midtøsten. SMA sier selv at de ønsker å arbeide for å fremme jødenes og Israels sak overfor den norske allmennhet, politiske myndigheter, organisasjoner og grupperinger. Organisasjonen har blitt beskrevet som ytterliggående av *Aftenpostens* Harald Stanghelle og Jahn Otto Johansen. Stanghelle beskrev den i 2009 som en ekstremistisk organisasjon. De to grunnleggerne ble i 2004 ekskludert fra Det Mosaiske Trossamfund etter anklager om samarbeid med høyreradikale islamfiendtlige miljøer.[]

SMA gir ut tidsskriftet *SMA-info*, tidligere «NIS Info» som kommer ut fire ganger i året med et opplag på 20 000.[]

Historie
--------

SMA ble grunnlagt i 2002 av Erez Uriely og hans daværende kone Rachel Suissa. Grunnlaget for SMA ble lagt noen år tidligere med opprettelsen av aksjonsgruppa Aksjon for Israel. Aksjonsgruppa ble blant annet kjent for sin kritikk av *BA*-redaktør Olav Terje Bergo. Det opprørte dem sterkt at Bergo ved flere anledninger har sammenliknet Israels politikk med jødeforfølgelsene under krigen og konkludert med at landet ikke har rett til å eksistere   .

I 2002 forsøkte ledere innenfor norsk fagbevegelse å få i stand en forbrukerboikott av israelske varer. Blant annet oppfordret LO-leder Gerd-Liv Valla til boikott av Israel under sin 1. mai-tale på Youngstorget. SMA svarte med postkortaksjon mot Gerd Liv Valla. Hele 40 000 postkort adressert til Gerd Liv Valla ble trykket opp og distribuert.

I 2004 ble aktivister fra Norsk Israelsenter nektet å delta i den offisielle markeringen av Krystallnatta (se hovedartikkel om Krystallnattmarkeringene i Norge)  . Samme år sammenliknet de Kåre Willoch med Adolf Hitler.

I 2004 ble Erez Uriely og Rachel Suissa ekskludert fra Det mosaiske trossamfund i Norge. Begrunnelsen var at trossamfunnet mente Uriely og Suissa samarbeidet med partiet Demokratene og den anti-islamske organisasjonen Forum mot islamisering (som forstander i Det mosaiske trossamfunn, Rolf Kirschner, selv kontroversiell, har karakterisert som «nazister»), noe som førte til en politianmeldelse fra Michal Rachel Suissa og Erez Uriely mot Det Mosaiske Trossamfund i Oslo v/forstander og formann Rolf Kirschner. Tidligere overrabbiner i Norge Michael Melchior har beskrevet Erez Uriely som et kahanistisk element i Norge. SMA har avvist disse anklagene som grunnløse.

Radiokanalen Kol-Israel sendte i august 2004 uttalelser fra Erez Uriely som karakteriserte *Vårt Land* som en antisemittisk avis. Innslaget ble sendt i kjølvannet av et intervju i *Vårt Land*, der Michael Melchior ble sitert på at Israel er ett av de minst moralske landene i verden. I 2005 nektet avisa *Vårt Land* å ta inn en annonse som SMA hadde utarbeidet i forbindelse med 60-årsmarkeringen for konsentrasjonsleiren i Auschwitz. I annonsen refererer NIS utsagn og hendelser som vedrører i Israel, i norsk politikk.

I 2005 markerte SMA seg som en sterk motstander av Ariel Sharons evakueringsplan for Gaza. Blant annet karikerte de Ariel Sharon for å planlegge «etnisk rensning» av jøder fra Gaza, og for å gjøre Gaza «Judenrein».

De gikk ut med hard kritikk av forstander i Det Mosaiske Trossamfund, Anne Sender, i 2009. Anklagene gikk ut på at hun hadde stått bak en av «de mest antisemittiske norske hendelser anno 2008-2009», samt å demonisere «jøder, deres rabbinere og jødedommen». Bakgrunnen for anklagen var Senders kritikk av israelske settlere, som Anne Sender generelt karekteriserer som ekstreme.

Referanser
----------

1. ↑  «Stanghelles påskekrim». *Dagbladet*. 6. april 2009. Besøkt 6. april 2009. «*Norsk israelsenter, som «Weiss» tydeligvis har en viss tilknytning til, er reindyrka ekstremister som blant annet anklager forstander Anne Sender i Norsk mosaisk trossamfunn for å piske opp til antisemittisme.*»
2. ↑  «Antisemittisme i Norge». *Aftenposten*. 6. april 2009. Besøkt 6. april 2009. «*Ytterliggående israelske kretser som ønsker å svartmale Norge bruker Erez Uriely og Senter mot antisemittisme som vitne på at det er et utbredt jødehat i Norge. Det samme skjer når norsk fjernsyn skal ha en debatt om slike alvorlige spørsmål. I virkeligheten er Uriely så ekstrem at han ble utstøtt av Det Mosaiske Trossamfund for flere år siden.*»
3. ↑  Jan Erik Smilden: «Når Sharon blir som Göring», *Dagbladet* 4. januar 2002
4. ↑  «En krystallnatt», lederartikkel i *Bergensavisen* 10. november 2004
5. ↑  «Israel frykter fred», lederartikkel i *Bergensavisen* 12. juni 2006
6. ↑  «Bortvist fra antirasistisk markering», *VG Nett* 9. november 2004
7. ↑  ««Politiet bortviste jøder», TV2 Nettavisen 9. november 2004». Arkivert fra originalen 4. august 2008. Besøkt 21. september 2005.
8. ↑  «Sammenlikner Willoch med Hitler». *Dagbladet*. 17. juli 2004. Besøkt 6. april 2009.
9. ↑  «Politianmeldelse fra Michal Rachel Suissa og Erez Uriely mot Det Mosaiske Trossamfund i Oslo v/forstander og formann Rolf Kirschner». Arkivert fra originalen 4. mars 2016. Besøkt 9. juli 2007.
10. ↑  Pressemelding fra daværende NIS 12.11.2004
11. ↑   Arkivert 21. desember 2004 hos Wayback Machine. -Vårt land er antisemittisk
12. ↑  «Arkivert kopi». Arkivert fra originalen 5. januar 2006. Besøkt 15. juni 2006.  *Vårt Land* nektet å ta inn Holocaust-annonse. Norge Idag 28.01.2005
13. ↑  «Jødiske antisemitter?». *Aftenposten*. 6. april 2009. Besøkt 6. april 2009.

Eksterne lenker
---------------

* (no) Offisielt nettsted Rediger på Wikidata

  


|  |  |
| --- | --- |
| Oppslagsverk/autoritetsdata | Brønnøysundregistrene
 |